SKRIFTLIG FORESPØRGSEL E-1180/01

af Glenys Kinnock (PSE) til Kommissionen

(19. april 2001)

Om: Den såkaldte Colombia-plan

Kan Kommissionen forelægge en detaljeret analyse af indholdet af EU's udviklingsstøttepakke på 105 mio. EUR til Colombia?

Vil Kommissionen i lyset af den beslutning om Colombia, som Europa-Parlamentet vedtog den 1. februar 2001, bekræfte, at EU's støtte til dette land er fuldstændig adskilt fra den af USA sponsorerede Colombia-plan?

Svar afgivet på Kommissionens vegne af Christopher Patten

(25. juni 2001)

Kommissionen har meddelt officielt at der for tidsrummet 2001-2006 afsættes 105 mio. EUR i forpligtelsesbevillinger med henblik på at støtte fredsprocessen i Colombia. Hertil kommer at der årligt ydes et beløb på omkring 6 mio. EUR over budgettets ikke-programmerbare poster (Kommissionens Kontor for Humanitær Bistand (ECHO), ngo'er, flygtninge osv.) Det samlede støttebeløb skønnes således at blive 140 mio. EUR.

Dette beløb fordeles på de 4 nedenstående områder, der indgår i et større fredsstøtteprogram (330 mio. EUR) der varetages af Kommissionen og medlemsstaterne:

- Område 1: foranstaltninger med sigte på bedre overholdelse af specifikke aftaler, samt tilvejebringelse af fred i det såkaldte meeting area, det såkaldte distension area (dvs. de afmilitariserede zoner, hvor der skal iværksættes en fredsdialog med guerillaens to hovedstyrker, National Liberation Army (ELN) og Fuerzas Armadas Revolucionarias de Colombia (FARC)), samt i tilstødende områder.

Fællesskabet har afsat 60 mio. EUR til dette formål. Formålet er at bidrage til oprettelse af såkaldte fredslaboratorier i nævnte meeting area, distension area og tilstødende områder.

Fredslaboratorierne tjener til at vurdere virkningerne af fredelige forhold i de pågældende områder, med tilbagemelding til forhandlingsprocessen.

Fællesskabet finansierer to store integrerede udviklingsprojekter (hver især 30 mio. EUR) med henblik på etablering af nævnte fredslaboratorier. Formålet er at styrke de lokale offentlige institutioner (på forskellige lokalstyreniveauer), at give fredsfremmende grupper en større rolle at spille, at undersøge mulighederne for en bæredygtig udvikling, og at tilskynde til alternativ udvikling i områder, hvor ulovlige afgrøder skal destrueres manuelt.

- Område 2: foranstaltninger til fremme af landets reformpolitik og realisering af forhandlingsmålsætningerne.

Fællesskabet yder 25 mio. EUR. Foranstaltningerne på dette felt omfatter finansiering af studier og forsøgsprojekter til undersøgelse af forudsætningerne for landets reformpolitik, som disse blev fastlagt ved fredsforhandlingerne (reform af landbrugspolitikken og retsvæsenet).

- Område 3: foranstaltninger med henblik på bedre overholdelse af menneskerettighederne og et fredeligt samfund.

Fællesskabet yder 13 mio. EUR (budgetkonto for menneskerettigheder og demokrati). Formålet er at fremme Colombias civilsamfund, samfundsliv og kulturforhold og på denne måde influere positivt på fredsforhandlingerne.

- Område 4: foranstaltninger til mindskelse af konfliktens samfundsvirkninger og hindring af at den breder sig til andre kritiske områder i landet.

Fællesskabet yder 42 mio. EUR via såvel programmerbare som ikke-programmerbare budgetkonti.Formålet er:

- at tilskynde til reintegrering af de samfundsgrupper, der direkte er blevet berørt af konflikten eller som har været involveret heri (flygtninge, forhenværende børnesoldater, sårede samt demobiliserede soldater)

- at mindske faktorer som kan forværre eller forlænge konflikten, såvel socialt (marginalisering, narkotikamisbrug) som lokalt (underudvikling i relativt fredelige områder)

- at støtte alternative former for udvikling i områder, hvor ulovlige afgrøder skal destrueres manuelt.

Med hensyn til spørgsmålet om, hvorvidt EU-støtten vil blive holdt separat fra Colombia-planen, skal Kommissionen igen oplyse at præsident Andres Pastrana og hans regering er bekendt med EU's indvendinger over for visse aspekter af Colombia-planen. Kommissionen har intet ønske om at deltage i initiativer med militær dimension.